“એક ભુંડ માટેનો આ દાવો છે, નામદાર.” કોર્ટરૂમમાં ન્યાયાધીશની ખુરશી અને કમરા વચ્ચેના કઠોડા તરફ કદમ માંડતાં માર્સિયાનોએ શરૂ કર્યું. “નામદાર, મારી પાસે એક બહુ ઉત્તમ નર ભુંડ છે. મારી આવકના સાધન તરીકે હું એની બહુ જ કાળજી લઉં છું. વસાહતમાં જે કોઈ પાસે મારા આ ભુંડને લાયક માદા હોય, તો તેને એની સાથે સંબંધ બાંધવાની સેવા પણ હું આપું છું. અને એ સેવા બદલ હું કોઈ જ રોકડ રકમ વસૂલ કરતો નથી. હા, આ સેવાના બદલામાં હું એટલી ખાતરી જરૂર માગું છું, કે આ ભુંડના માલિક તરીકે, માદાને થતાં બચ્ચાંમાંથી અડધા બચ્ચાં મને મળે! હવે થયું એવું નામદાર, કે કોનરાડો મિંગેલ પાસે જે માદા ભુંડ છે તેને મારા ભુંડથી નવ બચ્ચાં થયાં. એ બચ્ચાં માતાથી સુરક્ષિત રીતે થોડાં મોટાં થાય ત્યાં સુધી તો એની માતા પાસે જ રહ્યાં. આગળ જતાં કોનરાડો મિંગેલ એની માદા ભુંડને મારા નર ભુંડ વડે થયેલા ચાર બચ્ચાં લઈને મારે ઘેર આવ્યો. મેં જ્યારે પાંચમા બચ્ચા વિશે પૂછ્યું, તો મને એ પાંચમું બચ્ચું મને આપવાની ના પાડે છે.